Sildavia

Sturienn : Eih bennek, eih blavek.Yezh ofisiel  sildavegKêrbenn  Klow (КЛОВ)Kêr vrasañ  Klow : 122 000 annezad (1939)Poblañs  642 000 annezad (1939)Gouarnamant  rouantelezhPenn ar Stad roue Muskar XII (1939) Dizalc'h  diouzh Turkia e 1127diouzh Borduria e 1275Moneiz  Khôr (Эйлдав хор) Kan broadel  Sildaviz, joa ha kaniri! Relijion  kristeniezh hag islam Arouez broadel  ar pilikant duStêrioù pennañ  Wladir ha MoltusMenezioù pennañ  Menezioù ar Szhalpatoù 
Sildavia a zo ur vro ijinet gant Hergé, hag a gaver e troioù-kaer Tintin. Lec'hiet eo en Europa ar reter. Diazezet eo anv ar vro war silabenneoù a gaver en anvioù Transilvania ha Moldavia. Tennañ a ra banniel Sildavia da hini Albania un tamm bennak. 

 Douaroniezh 
Sildavia, «rouantelezh ar pilikant du», a zo ur stad vihan e Kreizeuropa. 642 000 annezad (anvet Sildaviz) a zo o chom enni.

Div draoñienn vras (hini ar stêr Wladir hag hini hec'h adstêr Moltus) a ya d'ober ar vro. Marteze e teu an anv "Wladir" eus hini ar stêr Vltava (Moldau en alamaneg). Ha marteze e teu an anv "Moltus" eus Moldau, pe eus hini ar stêr Olt (Roumania). Kejañ a ra an div stêr e Klow, kêr-benn ha kêr vrasañ ar vro (122 000 annezad). 

Diblaen eo an torosennadur, ha menezioù, anvet ar Szhalpatoù, a zo. 

Kêrioù ha kêriadennoù all a zo brudet : 
 Kragoniedin, ma kaver eien tomm 
 Dbrnouk, war aodoù ar su (marteze diwar anv Dubrovnik)
 Niedzdrow, war ar Wladir,
 Zlip (ЗЛІП)
 Istow, 55,9 km diouzh Klow
 Douma, war an aod
 Tesznik (ТЕСЗНІК), 85,8 km diouzh Klow
 Sbrodj, m'emañ kreizenn an egor

Stok ouzh Borduria emañ Sildavia, etre an div stad emañ lenn Flechizaff. 

 Politikerezh 
Ur rouantelezh eo Sildavia. Plijout a ra ar roue hag an hengoun d'ar bobl. Bep bloaz e vez aozet dibunadeg ar roue ma tiskouez e vazh-roue. Muskar XII eo anv ar roue. 

 Armerzh ha sevenadur
 pinvidik eo douar ar vro (uraniom)
 Frouezhus eo ar plaenennoù, ma c'hounezer gwinizh ha ma lakaer gwez da greskiñ
 Khôr eo anvet moneiz ar vro; war ar bilhedoù 200 khôr eo treset poltred ar roue. 
 Ezporzhet e vez dreist-holl dour Klow, koad, gwinizh, gwin Szprädj ha kezeg
 Brudet eo sonerien violoñs Sildavia
 Syldair eo anv ar gompagnunezh kirri-nij
 Bloushtika eo anv dañs broadel Sildavia
 E-touez gouelioù pennañ ar vro emañ gouel Sant-Wladimir (gouel broadel).
 Szlaszeck eo anv meuz aroueziusañ ar vro. Ur meuz aozet diwar kig, gant togoù-touseg, saladenn ha gwin ruz (Szprädj) eo
 Er bloavezhioù 1950 e oa bet kaset war-raok ur raktresad enklask atomel.

 Istor 
Er 6 kantved e voe aloubet Sildavia gant ar Slaved ha goude-se e chomas dindan beli an Durked e-pad daou gantved. E 1127 e voe trec'het an Durked gant Hveghi, e-pad un emgann e-kichen Klow (anvet Zileheroum d'ar mare-se). Dont a reas Hveghi da vezañ ar roue Muskar Iañ.

E 1195 e voe aloubet Sildavia gant Borduria. E 1275 e voe skarzhet an alouberien gant ar baron Almaszout hag a a zeuas da vezañ ar roue Ottokar Iañ daou vloaz goude. Da vare ren Ottokar IV e voe diorroet hag unvanet ar vro. Da-heul ur rendael gant ur baron e rankas ar roue en em zifenn gant e vazh-roue. Diwar an afer-se eo bet krouet an hengoun ma rank ar roue diskouez e vazh-roue da zevezh gouel Sant-Wladimir. 

 Sildavia en albomoù Tintin 
Meneget eo Sildavia e pevar albom troioù-kaer Tintin :
 Bazh-roue Ottokar (1939)
 War-zu al Loar (1953)
 Kammedoù kentañ war al Loar (1954)
 Afer Klaskato (1956)

 Liamm diavaez 
 Lec'hienn diwar-benn ar sildaveg
Rummad:Broioù ijinet
Rummad:Tintin